प्रधानमन्त्री कप भलिबल आजबाट
पाँचौं प्रधानमन्त्री कप आमन्त्रित महिला भलिबल बिहीबार नेपालगन्जमा सुरु हुँदै छ । यसपालि भारत, बंगलादेशीसहित ६ टिमले प्रतियोगितामा प्रतिस्पर्धा गर्ने छन् । सहभागी टोलीका कप्तानले प्रतियोगिता उत्कृष्ट खेल पस्कने दाबी गरेका छन् ।
नेपालगन्ज — पाँचौं प्रधानमन्त्री कप आमन्त्रित महिला भलिबल बिहीबार नेपालगन्जमा सुरु हुँदै छ । यसपालि भारत, बंगलादेशीसहित ६ टिमले प्रतियोगितामा प्रतिस्पर्धा गर्ने छन् । सहभागी टोलीका कप्तानले प्रतियोगिता उत्कृष्ट खेल पस्कने दाबी गरेका छन् ।नेपालगन्ज रंगशालामा हुने प्रतियोगितामा नेपाल एपिएफ क्लब, पुलिस क्लब, पश्चिमाञ्चल, आयोजक टिम तथा बंगलादेशका इफान गु्रप र देहरादुनले प्रतिस्पर्धा गर्नेछन् । फागुन ७ सम्म चल्ने प्रतियोगिता लिगकम नकआउटका आधारमा हुनेछ । विजेताले २ लाख, उपविजेताले १ लाख र तेस्रोले ५० हजार रुपैयाँ पाउने छन् ।बुधबार पत्रकार सम्मेलनमा इफान गु्रपकी कप्तान लाकी खातुनले नेपाली खेलाडीसँग खेल्न पाउनुलाई अवसरका रूपमा लिने बताइन् । ‘मलाई र मेरो टिमलाई यहाँ आउन पाउँदा खुसी लागेको छ । हामी आफ्नो खेल र क्षमता विकास गर्ने कोसिस गरिरहेका छौं,’ उनले भनिन्, ‘यसमा प्रधानमन्त्री कप भलिबलले सहयोग गर्नेछ ।’देहरादुनकी कप्तान कृति थापाले खेलाडीको आत्मविश्वास बढाउन प्रतियोगिता सहयोगी हुने बताइन् । ‘दोस्रोपल्ट यो प्रतियोगिता खेल्दैछौं । त्यसैले हामी उत्साही हुने छांै,’ उनले भनिन्, ‘नेपाल हाम्रा लागि रोजाइमा परेको छ ।’पुलिस क्लबकी कप्तान कोपिला उप्रेतीले प्रधानमन्त्रीको नाममा प्रतियोगिता खेल्न पाउँदा उत्साहित भएको बताइन् । आयोजक न्यु इन्द्रेणी बागेश्वरी स्पोर्टिङकी कप्तान शर्मिला नेपालीले हरेक वर्ष आफूभन्दा सिनियर खेलाडीसँग खेल्न पाउनु उत्कृष्ट अवसर भएको सुनाइन् । घरेलु मैदानमा प्रतियोगिता हुँदा आफ्नो खेलको विकास गर्न सजिलो भएको उनको भनाइ थियो । आयोजक बाँके जिल्ला भलिबल संघका अध्यक्ष टीएस ठकुरीले प्रतियोगितामा हरेक वर्ष स्तरीय खेलाडीले भाग लिइरहेको बताए । यस वर्षदेखि बंगलादेश टोलीको सहभागिताले उत्साही बनाएको उनले बताए । ‘हामीले खेलका माध्यमबाट सीमामा सद्भाव, धार्मिक र सांस्कृतिक सद्भाव र एकता कायम गर्न खोजेका छौं,’ उद्घाटन समारोहमा विभिन्न जातजातिको प्रस्तुति, र्‍याली, झाँकी प्रदर्शन गरिनेछ ।’ मिस नेपाल निकिता चण्डकले महिला भलिबलसँग जोडिन पाउँदा खुसी लागेको बताएकी छन् । उनी प्रधानमन्त्री कप महिला भलिबलकी सद्भावना दूत हुन् । प्रतियोगिताको प्रवद्र्धन गर्न निकितासँगै मिस नेपाल आयोजक हिडेन ट्रेजरका प्रमोटर शैलेन्द्र क्षेत्री नेपालगन्जमा आइपुगेका छन् । 